
Tekstā lietotie saīsinājumi

AM			Ārlietu ministrija
AM KD		Ārlietu ministrijas Konsulārais departaments
EM			Ekonomikas ministrija
FM			Finanšu ministrija
IeM			Iekšlietu ministrija
IKVD			Izglītības kvalitātes valsts dienests
IZM			Izglītības un zinātnes ministrija
LM			Labklājības ministrija
NVA			Nodarbinātības valsts aģentūra
PMLP			Pilsonības un migrācijas lietu pārvalde
PVD			Pārtikas un veterinārais dienests
TUA			Termiņuzturēšanās atļauja
VDD			Valsts drošības dienests
VDI			Valsts darba inspekcija
VIAA			Valsts izglītības attīstības aģentūra
VID 			Valsts ieņēmumu dienests
VP			Valsts policija
VRS			Valsts robežsardze
SIF			Sabiedrības integrācijas fonds




Ievads
Informatīvais ziņojums ir sagatavots saskaņā ar Ministru kabineta 2025. gada 16. decembra sēdes protokollēmuma (prot. Nr. 52 70. §) “Informatīvais ziņojums “Par trešo valstu pilsoņu uzturēšanās Latvijā tiesiskā regulējuma pilnveidošanu”” 6.  punktā doto uzdevumu. 
Atbilstoši minētajam uzdevumam Iekšlietu ministrijai tika uzdots līdz 2026. gada 30. septembrim iesniegt Ministru kabinetā informatīvo ziņojumu par informatīvā ziņojuma “Par trešo valstu pilsoņu uzturēšanās Latvijā 
tiesiskā regulējuma pilnveidošanu” pielikumā ietvertā trešo valstu pilsoņu uzturēšanās Latvijā kontroles un tiesiskā regulējuma pilnveidošanas pasākumu plāna (turpmāk – Plāns) izpildi.
Informatīvajā ziņojumā iekļauta IeM padotības iestāžu, kā arī AM, IZM, NVA un SIF sniegtā informācija.
Plāna mērķis – trešo valstu pilsoņu ieceļošanas un uzturēšanās Latvijas Republikā tiesiskā regulējuma pilnveide.
Mērķa īstenošanai tika noteikti trīs rīcības virzieni – studijas, nodarbinātība un citi jautājumi, kuru ietvaros tika kopumā paredzēti 23 pasākumi.
Plāna izpildei netika noteikti visaptveroši rezultatīvie rādītāji, bet katra veicamā pasākuma formulējumā jau tika iekļauts sasniedzamais rezultāts, kā arī katram pasākumam tika noteikts izpildes termiņš.
Plānā iekļauto pasākumu izpildes izvērtēšana veikta, pamatojoties uz iesaistīto pušu sniegto informāciju, kā arī publiski pieejamo informāciju. Informatīvā ziņojuma pamatdaļā ir iekļauti izpildes rādītāji un galvenie secinājumi, savukārt informatīvā ziņojuma pielikumā pieejams detalizēts Plānā iekļauto uzdevumu izpildes pārskats.


I Plānā  paredzēto pasākumu īstenošanas izvērtējums par pirmo rīcības virzienu 

Pirmais Plāna rīcības virziens aptver dažādus tiesiskā regulējuma pilnveidošanas pasākumus, kas saistīti ar stingrāku Latvijā studējošo trešo valstu pilsoņu uzraudzību un negodprātīgu studenta statusa izmantošanas novēršanu, paredzot, piemēram,  institucionālo pilnvaru stiprināšanu, stingrākas studentu uzņemšanas prasības (stingrāki kritēriji attiecībā uz sekmības līmeni iepriekšējās izglītības studiju programmas profilam atbilstošajos mācību priekšmetos,  nepieciešamais angļu valodas zināšanu līmenis un tā testēšanas kārtība), stingrākas izglītības iestādēm piemērojamās prasības, lai ierobežotu negodprātīgu praksi attiecībā uz trešo valstu pilsoņu studentu uzņemšanu (piemēram, soda noteikšana trešās valsts studentus uzaicinošajai augstskolai par informēšanas pienākuma nepildīšanu noteiktā termiņā, aizliegums augstskolām līdztekus pirmā un otrā cikla augstākās izglītības programmu bakalaura un maģistra līmeņa studentiem aicināt arī viņu ģimenes locekļus).
Kopumā šajā rīcības virzienā ir iekļauti 10 pasākumi, no kuriem kā izpildīti ir novērtēti trīs, kā daļēji izpildīti ir novērtēti pieci pasākumi un kā neizpildīti – divi pasākumi (skat. 1. tabulu). 

1. tabula. 1. rīcības virziena pasākumu izpilde
	Nr.
p.k.
	Plāna pasākums
	Izpilde

	1.1.

	Papildināt Izglītības likumu, paredzot izglītības iestādei administratīvo sodu par informācijas nesniegšanu, informācijas nepienācīgu sniegšanu, nepatiesas informācijas sniegšanu vai informācijas nesniegšanu noteiktajā termiņā Valsts izglītības informācijas sistēmā.
	Daļēji izpildīts

	1.2.
	Stiprināt Izglītības kvalitātes valsts dienesta pilnvaru piemērošanu un izpildi saskaņā ar dienesta funkcijām attiecībā uz profesionālās izglītības kvalitātes novērtēšanu koledžās, kuras piesaista ārvalstu studentus gan īsā cikla profesionālās augstākās izglītības programmās, gan citās koledžās īstenotajās programmās.
	Izpildīts

	1.3.
	Izstrādāt akreditācijas kritērijus vai prasības augstākās izglītības iestāžu starptautiskai novērtēšanai un institucionālajai akreditācijai, lai ierobežotu negodprātīgu praksi attiecībā uz trešo valstu pilsoņu studentu uzņemšanu.
	Nav izpildīts

	1.4.
	Paredzēt, ka visu augstskolu pirmā kursa studentiem no trešajām valstīm ir jāveic finansiālā nodrošinājuma iemaksa, kas vīzas vai uzturēšanās atļaujas anulēšanas gadījumā sedz ārzemnieka atgriešanas izmaksas.
	Nav izpildīts

	1.5.
	Izvērtēt iespēju samazināt starptautisko angļu valodas testēšanas institūciju skaitu, kuru pārbaudījumi tiek pielīdzināti valsts angļu valodas eksāmenam, pārskatot Ministru kabineta 2006. gada 10. oktobra noteikumu Nr. 846 “Noteikumi par prasībām, kritērijiem un kārtību uzņemšanai studiju programmās un valsts atbalstu pilsoņiem, kas brīvprātīgi pieteikušies valsts aizsardzības dienestā un pabeiguši to” nosacījumus 7.1 un 7.2 punktos.
	Daļēji izpildīts

	1.6.
	Papildināt Augstskolu likuma 49. panta pirmo daļu ar 5.punktu ar papildus eksmatrikulācijas kritērijiem, piemēram, ar iemeslu, ja students bez attaisnojoša iemesla nav apmeklējis lekcijas vairāk par 10 dienām. 
Veikt grozījumus Imigrācijas likuma 39. panta pirmās prim daļas 2. apakšpunktā, precizējot, ka 10 dienas nepārtraukti bez attaisnojoša iemesla nav piedalījies mācību vai studiju procesā un nav sasniedzams.
	Daļēji izpildīts

	1.7.
	Izvērtēt iespēju papildināt Ministru kabineta noteikumu Nr.846 “Noteikumi par prasībām, kritērijiem un kārtību uzņemšanai studiju programmās un valsts atbalstu pilsoņiem, kas brīvprātīgi pieteikušies valsts aizsardzības dienestā un pabeiguši to” 6.punktu ar ārvalstu studentu uzņemšanas prasībām konkrētos studiju virzienos pēc šo pašu noteikumu 7.1 punkta parauga ar angļu valodas prasībām vismaz B2 līmenī. Piemēram, lai studētu STEM (zinātnes, tehnoloģiju, vides, inženierzinātņu un matemātikas jomas) studiju virzienos, noteikt minimālo uzņemšanas slieksni vērtējumam starptautiskā eksakto zinātņu eksāmenā, Latvijas augstskolas eksāmenā matemātikā, līdzīgi - arī sociālajos un humanitārajos studiju virzienos. Terminoloģija būtu saskaņojama ar Augstskolu likumu.
	Daļēji izpildīts

	1.8.
	Izstrādāt grozījumus Imigrācijas likumā, liedzot augstskolām līdztekus pirmā un otrā cikla augstākās izglītības programmu bakalaura un maģistra līmeņa studentiem aicināt arī viņu ģimenes locekļus.
	Izpildīts

	1.9.
	Izstrādāt grozījumus 2017. gada 25. aprīļa Ministru kabineta noteikumos Nr. 225 “Noteikumi par ārzemniekam nepieciešamo finanšu līdzekļu apmēru un finanšu līdzekļu esības konstatēšanu”, paredzot pienākumu ārvalstu studentam (izņemot pirmā kursa studentus) un darba ņēmējam pierādīt pietiekamus finanšu līdzekļus pēdējo sešu mēnešu periodā (iesniedzot kredītiestādes konta apgrozījumu) vai noteikt, ka finanšu līdzekļus var pierādīt, ja veikts attiecīgs finansiālā nodrošinājuma maksājums izglītības iestādē.
	Daļēji izpildīts

	1.10.
	Izvērtēt iespēju papildināt Imigrācijas likuma 91. panta trešo daļu ar PMLP tiesībām pieņemt lēmumu aizliegt izglītības iestādēm uzaicināt ārzemniekus no trešajām valstīm, ja nav ievērotas 9. panta trešajā daļā minētās prasības vai konstatēti citi normatīvo aktu pārkāpumi saistībā ar ārzemju studējošajiem.
	Izpildīts



Detalizēts apskats par Plānā iekļauto pasākumu izpildi ir iekļauts šī ziņojuma pielikumā, bet kopumā var secināt, ka rīcības virziena pasākumu izpilde 50 % gadījumu ir veiksmīgi uzsākta (daļēja izpilde) un trīs no desmit plānotajiem pasākumiem ir pilnībā izpildīti. 
Kā neizpildīti ir novērtēti divi pasākumi (20 % no kopējā pasākumu skaita), kuru īstenošanas iespējas vēl tiek apzinātas.
Pirmajā rīcības virzienā kā daļēji izpildīti ir novērtēti pasākumi, kuru īstenošana ir uzsākta, bet vēl nav pabeigta, jo turpinās likumprojekta vai noteikumu projekta saskaņošana, piemēram:
· IZM ir izstrādājusi un nodevusi starpinstitūciju saskaņošanai grozījumus Augstskolu likuma 49. pantā, nosakot papildu eksmatrikulācijas kritērijus saistībā ar ārvalstu studentu lekciju un nodarbību apmeklējumu;
· IZM ir izstrādājusi un nodevusi starpinstitūciju saskaņošanai grozījumus Ministru kabineta 2006. gada 10. oktobra noteikumos Nr. 846 “Noteikumi par prasībām, kritērijiem un kārtību uzņemšanai studiju programmās un valsts atbalstu pilsoņiem, kas brīvprātīgi pieteikušies valsts aizsardzības dienestā un pabeiguši to”, kas paredz noteikt  astoņas starptautiskās testēšanas institūcijas, kuru angļu valodas sertifikāti ir pieņemami, kā arī minimālās angļu valodas zināšanu prasības (B2 līmenis);
· līdz 2026. gada 1. oktobrim IZM ar starpinstitūciju darba grupas iesaisti plāno pabeigt darbu pie augstākās izglītības iestāžu institucionālās akreditācijas prasību pilnveides, stiprinot trešo valstu pilsoņu uzņemšanas uzraudzību un negodprātīgas prakses novēršanu;
· PMLP ir izstrādājusi noteikumu projektu “Noteikumi par ārzemnieku finanšu līdzekļiem”, kura virzība ir uzsākta (26-TA-1642) un tiks turpināta pēc jaunā Imigrācijas likuma (Nr.56/Lp14) stāšanās spēkā.


II Plānā  paredzēto pasākumu īstenošanas izvērtējums par otro rīcības virzienu

Otrais Plāna rīcības virziens aptver dažādus tiesiskā regulējuma pilnveidošanas pasākumus, kas saistīti ar stingrāku Latvijā nodarbināto trešo valstu pilsoņu uzraudzību, ārzemnieku integrācijas sekmēšanu, kā arī Latvijas darba devēju informētības veicināšanu par ārzemnieku nodarbināšanu.
Kopumā šajā rīcības virzienā ir iekļauti pieci pasākumi, no kuriem visi pasākumi ir novērtēti kā izpildīti (skat. 2. tabulu). 

2. tabula. 2. rīcības virziena pasākumu izpilde
	Nr.
p.k.
	Plāna pasākums
	Izpilde

	2.1.

	Rīkot informatīvus pasākumus Latvijas darba devējiem nolūkā informēt tos par ārzemnieku nodarbināšanas jautājumiem, t.sk., riskiem.
	Izpildīts

	2.2.
	Izvērtēt iespēju izstrādāt grozījumus Imigrācijas likumā, liedzot uzņēmumiem, kuri veic darbaspēka nodrošināšanas pakalpojumus,  uzaicināt ārvalstniekus nodarbinātības nolūkā.
	Izpildīts

	2.3.
	Izvērtēt iespēju izstrādāt grozījumus Imigrācijas likumā, ierobežojot iespēju darba devējiem uzaicināt trešo valstu pilsoņus vienkāršajās profesijās (profesiju klasifikatoru 9.pamatgrupa) strādājošos (palīgstrādnieki, sētnieki, apkopēji u.tml.), izņemot sezonas strādniekus.
	Izpildīts

	2.4.
	Izstrādāt grozījumus Imigrācijas likumā, paredzot aizliegumu uzaicināt ārzemniekus attiecināt uz visiem komersanta valdes locekļiem arī gadījumā, ja šīs personas reģistrē jaunu komersantu.
	Izpildīts

	2.5.
	Vienas pieturas aģentūras attīstība, veicinot jauniebraucēju iekļaušanos vietējā sabiedrībā, nodrošinot vienotu un kvalitatīvu pakalpojumu grozu.
	Izpildīts



Detalizēts apskats par Plānā iekļauto pasākumu izpildi ir iekļauts šī ziņojuma pielikumā. Visi otrajā rīcības virzienā ietvertie pasākumi tika sekmīgi īstenoti. 
Tostarp kā izpildīts ir atzīmēts arī pasākums Nr. 2.4., saskaņā ar kuru IeM sagatavoja atbilstošus grozījumu priekšlikumus uz likumprojekta “Imigrācijas likums” (Nr. 56/Lp14) izskatīšanu trešajā lasījumā. Kaut arī Saeima piedāvātos grozījumus neatbalstīja, ir sasniegts pasākuma Nr. 2.4. formulējumā noteiktais sasniedzamais rezultāts.


III Plānā  paredzēto pasākumu īstenošanas izvērtējums par trešo rīcības virzienu

Trešais Plāna rīcības virziens ietver pasākumus, kas saistīti ar imigrācijas procedūru īstenošanā iesaistīto institūciju darbinieku kvalifikācijas paaugstināšanas apmācībām un izglītojošiem pasākumiem, kā arī sankciju palielināšanu par ārzemnieku izdarītiem pārkāpumiem.
Kopumā šajā rīcības virzienā ir iekļauti astoņi pasākumi, no kuriem kā izpildīti ir novērtēti seši pasākumi un kā daļēji izpildīti ir novērtēti divi pasākumi (skat. 3. tabulu). 

3. tabula. 3. rīcības virziena pasākumu izpilde
	Nr.
p.k.
	Plāna pasākums
	Izpilde

	3.1.
	Īstenot PMLP darbinieku kvalifikācijas paaugstināšanas mācības trešo valstu pilsoņu dokumentu pārbaudē un interviju veikšanā.
	Izpildīts

	3.2.
	Veikt regulāras konsulāro amatpersonu mācības trešo valstu pilsoņu iesniegto dokumentu izvērtēšanā.
	Daļēji izpildīts

	3.3.
	Izstrādāt vadlīnijas ar riska profiliem un norādēm, kam jāpievērš uzmanība, lai darbiniekiem būtu pieejama aktuālā informācija par konstatētajiem riskiem. Vadlīnijās iekļaut algoritmu, kāda informācija būtu pārbaudāma. Vadlīniju saturu izstrādāt kopīgi ar iesaistītajām iestādēm.
	Izpildīts

	3.4.
	Koordinēt starpinstitucionālo sadarbību, lai nodrošinātu iestāžu  efektīvu darbību un sadarbību trešo valstu pilsoņu uzturēšanās nosacījumu ievērošanas kontrolē Latvijā.
	Izpildīts

	3.5.
	Izstrādāt metodiskos norādījumus  kontrolējošām iestādēm par trešo valstu pilsoņu tiesiskā statusa un uzturēšanās dokumentu derīguma pārbaudi, savas kompetences ietvaros veicot personu pārbaudes.
	Izpildīts

	3.6.
	Izvērtēt iespēju izstrādāt grozījumus Imigrācijas likumā, paredzot iespēju anulēt termiņuzturēšanās atļauju tiem trešo valstu pilsoņiem, kuri sistemātiski tiek sodīti par noteiktu administratīvo pārkāpumu veikšanu.
	Izpildīts

	3.7.
	Izstrādāt grozījumus Imigrācijas likuma IX1. nodaļā “Administratīvie pārkāpumi imigrācijas jomā un kompetence administratīvo pārkāpumu procesā”, palielinot sankcijas par ārzemnieku pārkāpumiem.
	Izpildīts

	3.8.
	Izvērtēt iespējamos risinājumus mehānisma izstrādei, lai nodrošinātu unikāla identifikatora piešķiršanu visiem trešo valstu pilsoņiem, kas likumīgi uzturas Latvijā.
	Daļēji izpildīts



Detalizēts apskats par Plānā iekļauto pasākumu izpildi ir iekļauts šī ziņojuma pielikumā, bet kopumā var secināt, ka lielākā daļa no rīcības virzienā iekļautajiem pasākumiem ir veiksmīgi izpildīta (septiņi no astoņiem pasākumiem). 
Kā daļēji izpildīti ir novērtēti divi pasākumi, kuru īstenošana ir ieplānota un uzsākta, piemēram, pasākums, kuru paredzēts īstenot, sākot ar 2027. gada februāri, saskaņā ar Ministru kabineta 2026. gada 30. jūnijā apstiprināto IeM virzīto likumprojektu “Grozījumi Fizisko personu reģistra likumā”. Minētais likumprojekts paplašina Latvijas Republikas diplomātisko un konsulāro pārstāvniecību amatpersonu tiesības piešķirt personas kodu trešo valstu pilsoņiem, kas saņem ilgtermiņa vīzas saistībā ar nodarbinātību, un paredz uzsākt šo personu reģistrāciju Fizisko personu reģistrā ne vēlāk kā 2027. gada 1. februārī.
Kopumā var secināt, ka šajā rīcības virzienā iekļauto pasākumu izpildi lielā mērā ir veicinājusi iesaistīto pušu ieinteresētība, koordinēta sadarbība, kā arī tas, ka pasākumi saistīti ar  institūciju pamatdarbības jautājumiem.


Secinājumi

No Plānā iekļautiem 23 pasākumiem izpildīti ir 14 pasākumi, daļēji izpildīti ir septiņi pasākumi un nav izpildīti divi pasākumi. Jāatzīmē, ka vairumā gadījumu daļēji izpildīto pasākumu īstenošana vēl turpinās. Tādējādi var secināt, ka kopumā Plāna izpilde ir sekmīga. 
Plāna pirmajā rīcības virzienā, kas ietver pasākumus attiecībā uz trešo valstu pilsoņu uzturēšanās Latvijā studiju nolūkā regulējuma pilnveidošanu, tika izpildīti trīs pasākumi, daļēji izpildīti pieci pasākumi un kā neizpildīti ir novērtēti divi pasākumi.
Ņemot vērā to, ka pirmā rīcības virziena daļēji izpildīto pasākumu īstenošana turpinās un tiek plānota to sekmīga izpilde, šī rīcības virziena pasākuma izpildes progress ir vērtējams kā pozitīvs. 
Plāna otrajā rīcības virzienā, kas ietver pasākumus attiecībā uz trešo valstu pilsoņu uzturēšanās Latvijā nodarbinātības nolūkā regulējuma pilnveidošanu, iekļauto pasākumu izpilde ir bijusi salīdzinoši vissekmīgākā, jo visi šī rīcības virziena aptvertie pasākumi ir novērtēti kā izpildīti.
Plāna trešajā rīcības virzienā, kas ietver cita veida pasākumus saistībā ar trešo valstu pilsoņu uzturēšanās Latvijā kontroles un tiesiskā regulējuma pilnveidošanu, iekļauto pasākumu izpilde ir bijusi salīdzinoši sekmīga. No astoņiem šī rīcības virziena pasākumiem kā izpildīti ir novērtēti seši pasākumi un kā daļēji izpildīti ir novērtēti divi pasākumi.
Aplūkojot Plānā ietverto pasākumu veidus, var secināt, ka labāk ir veicies ar dažādu informatīvu pasākumu izpildi un profesionālās pilnveides mācību organizēšanu.  
Lēnāks progress ir vērojams attiecībā uz pasākumu izpildi, kas paredz trešo valstu pilsoņu uzturēšanās Latvijā tiesiskā regulējuma grozījumu īstenošanu, kas paredz vairāku kompetento institūciju sadarbību.

Pielikums 
informatīvajam ziņojumam
“Par trešo valstu pilsoņu uzturēšanās Latvijā kontroles un
tiesiskā regulējuma pilnveidošanas plānā paredzēto pasākumu izpildi”

Trešo valstu pilsoņu uzturēšanās Latvijā kontroles un tiesiskā regulējuma pilnveidošanas plāns 
	 Mērķis

	Trešo valstu pilsoņu ieceļošanas un uzturēšanās Latvijas Republikā tiesiskā regulējuma pilnveide



	Nr.
	Pasākumi
	Atbildīgā institūcija
	Līdzatbildīgā institūcija
	Izpildes termiņš
	Izpilde

	1. Rīcības virziens
	Studijas
	
	

	1.1
	Papildināt Izglītības likumu, paredzot izglītības iestādei administratīvo sodu par informācijas nesniegšanu, informācijas nepienācīgu sniegšanu, nepatiesas informācijas sniegšanu vai informācijas nesniegšanu noteiktajā termiņā Valsts izglītības informācijas sistēmā.


	IZM
	VRS, PMLP, IeM
	31.03.2026.
	IZM:
Izvērtējot normatīvos aktus, IZM norāda, ka saskaņā ar Izglītības likuma 66. pantu Izglītības kvalitātes dienests var piemērot naudas sodu izglītības iestādes  vadītajam par pienākumu nepildīšanu. 
Papildus IZM ir identificējusi nepieciešamību veikt grozījumus Imigrācijas likumā nosakot sodu  uzaicinātājam par informēšanas pienākuma nepildīšanu noteiktā termiņā, kā arī definējot iestādes, kas veic administratīvā pārkāpuma procesu un izskata attiecīgo  lietu.
IZM plāno iesniegt grozījumus Imigrācijas likumā saistībā ar uzaicinātāja informēšanas pienākuma nepildīšanu.
Pasākums ir novērtēts kā daļēji izpildīts. 

	1.2
	Stiprināt Izglītības kvalitātes valsts dienesta pilnvaru piemērošanu un izpildi saskaņā ar dienesta funkcijām attiecībā uz profesionālās izglītības kvalitātes novērtēšanu koledžās, kuras piesaista ārvalstu studentus gan īsā cikla profesionālās augstākās izglītības programmās, gan citās koledžās īstenotajās programmās.
	IZM
	IKVD, VIAA
	31.03.2026.
	IZM:
Tika veikti grozījumi Izglītības likumā nosakot Izglītības kvalitātes valsts dienesta kompetenci un piedalīšanos koledžu akreditācijas procesā (2026. gada 12. martā Saeima apstiprināja IZM virzītos grozījumus Izglītības likumā).
Pasākums ir izpildīts.

	1.3
	Izstrādāt akreditācijas kritērijus vai prasības augstākās izglītības iestāžu starptautiskai novērtēšanai un institucionālajai akreditācijai, lai ierobežotu negodprātīgu praksi attiecībā uz trešo valstu pilsoņu studentu uzņemšanu/
	IZM
	AIC, VIAA, IKVD
	31.03.2026.
	IZM:
IZM plāno līdz 2026. gada 1. oktobrim pilnveidot augstākās izglītības iestāžu institucionālās akreditācijas prasības, stiprinot trešo valstu pilsoņu uzņemšanas uzraudzību un negodprātīgas prakses novēršanu sadarbībā ar IeM pārstāvjiem starpinstitūciju darba grupas ietvaros.
Pasākums ir novērtēts kā neizpildīts.

	1.4
	Paredzēt, ka visu augstskolu pirmā kursa studentiem no trešajām valstīm ir jāveic finansiālā nodrošinājuma iemaksa, kas vīzas vai uzturēšanās atļaujas anulēšanas gadījumā sedz ārzemnieka atgriešanas izmaksas.
	IZM
	VRS
	31.03.2026.
	IZM:
IZM turpina strādāt pie dotā uzdevuma, izvērtējot administratīvo un finansiālo slogu jaunas sistēmas ieviešanai.
Pasākums ir novērtēts kā neizpildīts.

	1.5
	Izvērtēt iespēju samazināt starptautisko angļu valodas testēšanas institūciju skaitu, kuru pārbaudījumi tiek pielīdzināti valsts angļu valodas eksāmenam, pārskatot Ministru kabineta 2006. gada 10. oktobra noteikumu Nr. 846 "Noteikumi par prasībām, kritērijiem un kārtību uzņemšanai studiju programmās un valsts atbalstu pilsoņiem, kas brīvprātīgi pieteikušies valsts aizsardzības dienestā un pabeiguši to" nosacījumus 7.1 un 7.2 punktos
	IZM
	VIAA, IKVD, AIC
	31.03.2026.
	IZM:
IZM ir izstrādājusi grozījumus Ministru kabineta 2006. gada 10. oktobra noteikumu Nr. 846 “Noteikumi par prasībām, kritērijiem un kārtību uzņemšanai studiju programmās un valsts atbalstu pilsoņiem, kas brīvprātīgi pieteikušies valsts aizsardzības dienestā un pabeiguši to”, kas paredz, ka:
- tiek noteiktas astoņas starptautiskās testēšanas institūcijas, kuru angļu valodas sertifikāti ir pieņemami, kā arī minimālās angļu valodas zināšanu prasības (B2 līmenis);
- tiek svītrots izņēmums, ka valodas prasmi apliecinošs sertifikāts nav jāuzrāda, ja iepriekšējā izglītība ir iegūta attiecīgās studiju programmas īstenošanas valodā.
Noteikumu projekts ir nodots starpinstitūciju saskaņošanā.
Pasākums ir novērtēts kā daļēji izpildīts.

	1.6
	Papildināt Augstskolu likuma 49. panta pirmo daļu ar 5.punktu ar papildus eksmatrikulācijas kritērijiem, piemēram, ar iemeslu, ja students bez attaisnojoša iemesla nav apmeklējis lekcijas vairāk par 10 dienām. 

Veikt grozījumus Imigrācijas likuma 39. panta pirmās prim daļas 2. apakšpunktā, precizējot, ka 10 dienas nepārtraukti bez attaisnojoša iemesla nav piedalījies mācību vai studiju procesā un nav sasniedzams.
	IZM
	VIAA, IKVD, IeM
	31.03.2026.
	IZM:
IZM ir izstrādājusi grozījumus Augstskolu likuma 49. pantā un noteikusi papildus eksmatrikulācijas kritērijus saistībā ar ārvalstu studentu lekciju un nodarbību apmeklējumu. Likumprojekts ir nodots starpinstitūciju saskaņošanā.
Savukārt jaunais Imigrācijas likums (Nr.56/Lp14)[footnoteRef:1] paredz stingrākas prasības attiecībā uz mācību apmeklējumu, nekā Plānā sākotnēji ierosināts, nosakot, ka akreditētai izglītības iestādei ir pienākums nekavējoties, bet ne vēlāk kā triju darbadienu laikā rakstveidā informēt VRS par to, ka ārzemnieks, kurš saņēmis termiņuzturēšanās atļauju saistībā ar mācībām vai studijām, trīs dienas nepārtraukti bez attaisnojoša iemesla nav piedalījies mācību vai studiju procesā un nav sasniedzams. [1:  Imigrācijas likuma (Saeimā 11.06.2026. pieņemts, Valsts prezidenta 19.06.2026. nodots otrreizējai caurlūkošanai; likumprojekts Nr. 56/Lp14) 39. panta trešās daļas 3. punkts.] 

Pasākums ir novērtēts kā daļēji izpildīts.

	1.7
	Izvērtēt iespēju papildināt Ministru kabineta noteikumu Nr. 846 “Noteikumi par prasībām, kritērijiem un kārtību uzņemšanai studiju programmās un valsts atbalstu pilsoņiem, kas brīvprātīgi pieteikušies valsts aizsardzības dienestā un pabeiguši to” 6. punktu ar ārvalstu studentu uzņemšanas prasībām konkrētos studiju virzienos pēc šo pašu noteikumu 7.1. punkta parauga ar angļu valodas prasībām vismaz B2 līmenī. Piemēram, lai studētu STEM (zinātnes, tehnoloģiju, vides, inženierzinātņu un matemātikas jomas) studiju virzienos, noteikt minimālo uzņemšanas slieksni vērtējumam starptautiskā eksakto zinātņu eksāmenā, Latvijas augstskolas eksāmenā matemātikā, līdzīgi - arī sociālajos un humanitārajos studiju virzienos. Terminoloģija būtu saskaņojama ar Augstskolu likumu.
	IZM
	VIAA
	31.03.2026.
	IZM:
IZM ir izstrādājusi grozījumus Ministru kabineta 2006. gada 10. oktobra noteikumu Nr. 846 “Noteikumi par prasībām, kritērijiem un kārtību uzņemšanai studiju programmās un valsts atbalstu pilsoņiem, kas brīvprātīgi pieteikušies valsts aizsardzības dienestā un pabeiguši to”, nosakot, ka:
· ārvalstīs iegūtās iepriekšējās izglītības sekmīgais vērtējums studiju programmas profilam atbilstošajos mācību priekšmetos nav zemāks par 60 %;
· obligāti ir jāiesniedz standartizētu akadēmisko spēju novērtēšanas tests (Scholastic Assessment Test)  un testa  minimālo punktu skaitu.
Noteikumu projekts ir nodots starpinstitūciju saskaņošanai.
Pasākums ir novērtēts kā daļēji izpildīts.

	1.8
	Izstrādāt grozījumus Imigrācijas likumā, liedzot augstskolām līdztekus pirmā un otrā cikla augstākās izglītības programmu bakalaura un maģistra līmeņa studentiem aicināt arī viņu ģimenes locekļus.
	IeM
	PMLP, IZM, AM, VIAA
	31.03.2026.
	IeM:
Saskaņā ar jaunā Imigrācijas likuma (Nr.56/Lp14) 27. panta trešajā daļā noteikto ārvalstu studentu, izņemot studentus, kas ir Ziemeļatlantijas līguma organizācijas dalībvalsts pilsoņi vai studē doktora studiju programmā, ģimenes locekļiem vairs nebūs tiesību pieprasīt TUA uz studējošajam ārzemniekam izsniegtās atļaujas termiņu.
Pasākums ir izpildīts.

	1.9
	Izstrādāt grozījumus 2017. gada 25. aprīļa Ministru kabineta noteikumos Nr. 225 “Noteikumi par ārzemniekam nepieciešamo finanšu līdzekļu apmēru un finanšu līdzekļu esības konstatēšanu”, paredzot pienākumu ārvalstu studentam (izņemot pirmā kursa studentus) un darba ņēmējam pierādīt pietiekamus finanšu līdzekļus pēdējo sešu mēnešu periodā (iesniedzot kredītiestādes konta apgrozījumu) vai noteikt, ka finanšu līdzekļus var pierādīt, ja veikts attiecīgs finansiālā nodrošinājuma maksājums izglītības iestādē.
	IeM
	PMLP, IZM, AM
	31.03.2026.
	IeM:
PMLP ir izstrādājusi noteikumu projektu “Noteikumi par ārzemnieku finanšu līdzekļiem”. Tiesību akta projekta virzība ir uzsākta (26-TA-1642) un tiks turpināta pēc Imigrācijas likuma (Nr.56/Lp14) stāšanās spēkā. 
Pasākums ir novērtēts kā daļēji izpildīts.

	1.10
	Izvērtēt iespēju papildināt Imigrācijas likuma 91. panta trešo daļu ar PMLP tiesībām pieņemt lēmumu aizliegt izglītības iestādēm uzaicināt ārzemniekus no trešajām valstīm, ja nav ievērotas 9. panta trešajā daļā minētās prasības vai konstatēti citi normatīvo aktu pārkāpumi saistībā ar ārzemju studējošajiem.
	IeM
	PMLP, IZM
	31.03.2026.
	IeM:
Jaunā Imigrācijas likuma (Nr.56/Lp14) 15. panta trešā daļa paredz iespēju noteikt aizliegumu jebkuram uzaicinātājam, tajā skaitā, izglītības iestādēm.
Pasākums ir izpildīts.

	2. Rīcības virziens
	Nodarbinātība 
	
	

	2.1
	Rīkot informatīvus pasākumus Latvijas darba devējiem nolūkā informēt tos par ārzemnieku nodarbināšanas jautājumiem, t.sk., riskiem.
	NVA
	LDDK, VDD, VRS, PMLP, VDI, VID, PVD
	Regulāri
	NVA:
2025. gadā NVA organizēja 9 seminārus darba devējiem “Trešo valstu pilsoņu nodarbināšana Latvijā: juridiskie un praktiskie aspekti”: 26. marts – Liepāja; 3. aprīlis – Rēzekne; 8. aprīlis – Rīga; 10. aprīlis – Valmiera; 15. aprīlis – Jelgava; 28. maijs – Rīga; 20. augusts – Daugavpils; 29. oktobris – Bauska; 26. novembris – Jēkabpils. Semināru mērķis bija sniegt darba devējiem aktuālo informāciju par sadarbības iespējām ar NVA darbaspēka piesaistei, t.sk., ārvalstu darbaspēka piesaisti, normatīvo regulējumu un praktiskajiem aspektiem trešo valstu pilsoņu nodarbināšanā Latvijā. Dalībniekiem bija iespēja saņemt kompetento institūciju ekspertu (NVA, Pilsonības un migrācijas lietu pārvalde, Valsts darba inspekcija, Valsts robežsardze) skaidrojumus, uzdot jautājumus un diskutēt par praksē aktuālām situācijām.
2026. gada 21. maijā NVA organizēja semināru Rīgā – “Nodarbinātības valsts aģentūras atbalsts jauniem darba devējiem”. Seminārā darba devēji tika informēti par sadarbības iespējām ar NVA darbaspēka piesaistei, t.sk., atzinumu saņemšanas procesu darba devējiem trešo valstu pilsoņu nodarbināšanai.
2026. gada 25. maijā Rīgā norisinājās NVA domnīca ar darba devējiem “Nodarbinātības valsts aģentūras personāla atlases pakalpojumi un digitālie risinājumi”, kurā tika apspriesta arī darba devēju atzinumu saņemšanas procesa pieredze un pilnveides iespējas trešo valstu pilsoņu nodarbināšanai.
Pasākums ir izpildīts.

	2.2
	Izvērtēt iespēju izstrādāt grozījumus Imigrācijas likumā, liedzot uzņēmumiem, kuri veic darbaspēka nodrošināšanas pakalpojumus,  uzaicināt ārvalstniekus nodarbinātības nolūkā.
	IeM
	PMLP, AM, EM, NVA, LM
	31.03.2026.
	IeM:                                               
Saskaņā ar jaunajā Imigrācijas likumā (Nr.56/Lp14)[footnoteRef:2] noteikto ārzemnieku nodarbinātības nolūkā nevarēs uzaicināt darbaspēka nodrošināšanas pakalpojumu sniedzējs, kurš ir neaktīvs nodokļu maksātājs, pēdējo sešu mēnešu laikā dibināts komersants vai komersants, kuram VID konstatējis pārkāpumus saistību izpildē nodokļu jomā atbilstoši VID reitingu sistēmā noteiktajam. [2:  Imigrācijas likuma (Saeimā 11.06.2026. pieņemts, Valsts prezidenta 19.06.2026. nodots otrreizējai caurlūkošanai; likumprojekts Nr. 56/Lp14) 21. panta pirmās daļas 8. punkts, 26. panta pirmās daļas 16. punkts.] 

Pasākums ir izpildīts.

	2.3
	Izvērtēt iespēju izstrādāt grozījumus Imigrācijas likumā, ierobežojot iespēju darba devējiem uzaicināt trešo valstu pilsoņus vienkāršajās profesijās (profesiju klasifikatoru 9.pamatgrupa) strādājošos (palīgstrādnieki, sētnieki, apkopēji, u.tml.), izņemot sezonas strādniekus.
	IeM
	PMLP, EM, LM
	31.03.2026.
	IeM:
Jaunā Imigrācijas likuma (Nr.56/Lp14) 21. panta pirmās daļas 9. punktā un 26. panta pirmās daļas 17. punktā ir noteikti ierobežojumi ārzemnieku nodarbinātībai kādā no Profesiju klasifikatora 9. pamatgrupas sarakstā minētajām profesijām.
Pasākums ir izpildīts.

	2.4
	Izstrādāt grozījumus Imigrācijas likumā, paredzot aizliegumu uzaicināt ārzemniekus attiecināt uz visiem komersanta valdes locekļiem arī gadījumā, ja šīs personas reģistrē jaunu komersantu.
	IeM
	PMLP, FM, VID, EM
	31.03.2026.
	IeM:
Atbilstošs grozījumu priekšlikums tika sagatavots uz jaunā Imigrācijas likuma (Nr. 56/Lp14) izskatīšanu trešajā lasījumā, bet Saeima to nav atbalstījusi.
Pasākums ir novērtēts kā izpildīts, jo ir sasniegts pasākuma formulējumā noteiktais sasniedzamais rezultāts.

	2.5
	Vienas pieturas aģentūras attīstība, veicinot jauniebraucēju iekļaušanos vietējā sabiedrībā, nodrošinot vienotu un kvalitatīvu pakalpojumu grozu.
	SIF
	
	Pastāvīgi
	SIF:
SIF nodrošina Patvēruma, migrācijas un integrācijas fonda 2021.–2027. gada programmas projekta “Vienas pieturas aģentūra” īstenošanu. Projekta ietvaros tiek nodrošināta koordinēta piekļuve konsultācijām un atbalsta pakalpojumiem trešo valstu pilsoņiem sākotnējās integrācijas posmā Latvijā; tiek īstenota sadarbība ar valsts, pašvaldību institūcijām un nevalstiskajām organizācijām.
Laika periodā no 2026. gada 2. janvāra līdz 2026. gada 30. jūnijam (ieskaitot) projekta “Vienas pieturas aģentūra” rezultatīvie rādītāji bija šādi:
- unikālo klientu skaits: I ceturksnī 1000; II ceturksnī 707 (kopā 1706 personas);
- konsultāciju skaits: I ceturksnī 1757; II ceturksnī 1656 (kopā 3413);
- tulkošanas pakalpojums sniegts (pakalpojuma sniegšanas reižu skaits):
· I ceturksnī 242; II ceturksnī 223 (kopā 465 – mutiskā tulkošana);
· I ceturksnī 102; II ceturksnī 114 (kopā 216 – rakstiskā tulkošana);
· kopā pārskata periodā: 681.
Projekta īstenošana tiek turpināta atbilstoši plānotajam projekta iesniegumā.
Pasākums ir izpildīts.

	3. Rīcības virziens
	Citi pasākumi
	
	

	3.1
	Īstenot PMLP darbinieku kvalifikācijas paaugstināšanas mācības trešo valstu pilsoņu dokumentu pārbaudē un interviju veikšanā.
	IeM
	PMLP, VDD, VRS
	Regulāri
	IeM:
Katra mēneša pirmajā ceturtdienā PMLP notiek darbinieku apmācības par dažādiem, ar Pārvaldes kompetences jomu saistītiem jautājumiem.
Turklāt PMLP darbinieku kvalifikācijas paaugstināšanas mācību ietvaros VRS Ekspertīžu dienesta amatpersonas 2025. gadā veica 457 PMLP darbinieku apmācības par dokumentu autentiskuma pārbaudi.
Pasākums ir izpildīts.

	3.2
	Veikt regulāras konsulāro amatpersonu mācības trešo valstu pilsoņu iesniegto dokumentu izvērtēšanā.
	AM
	VDD, VRS, PMLP 
	Regulāri 
	AM:
AM Finansiālā atbalsta instrumenta robežu pārvaldībai un vīzu politikai projekta “Latvijas Republikas Konsulāro amatpersonu reģionālo apmācību nodrošināšana par ES vienoto vīzu izsniegšanas politiku atbilstoši Eiropas Vīzu kodeksa prasībām (1. posms)” ievaros organizēto mācību Ankarā 2026. gada 14.-15. oktobrī programmā ir paredzējusi iekļaut jautājumus par dokumentu viltojumu noteikšanu, vīzu pieteicēju risu profiliem, piesaistot lektorus no kompetentajām/ līdzatbildīgajām iestādēm – VRS, VDD  un PMLP. 
Pasākums ir novērtēts kā daļēji izpildīts.

	3.3
	Izstrādāt vadlīnijas ar riska profiliem un norādēm, kam jāpievērš uzmanība, lai darbiniekiem būtu pieejama aktuālā informācija par konstatētajiem riskiem. Vadlīnijās iekļaut algoritmu, kāda informācija būtu pārbaudāma. Vadlīniju saturu izstrādāt kopīgi ar iesaistītajām iestādēm.
	AM
	IeM, PMLP, VDD, VRS
	31.03.2026.
	AM:
AM Konsulārais departaments ir sagatavojis un nosūtījis izmantošanai darbā Latvijas diplomātisko un konsulāro pārstāvniecību konsulārajām amatpersonām “Vadlīnijas Latvijas diplomātisko un konsulāro pārstāvniecību konsulārajām amatpersonām par riska profiliem un norādēm, kāda informācija būtu jāpārbauda, izskatot trešo valstu pilsoņu vīzu pieteikumus”, kurās iekļauts darbību algoritms, kas jāpiemēro, pieņemot un izskatot trešo valstu pilsoņu vīzu pieteikuma dokumentus.
Pasākums ir izpildīts.

	3.4
	Koordinēt starpinstitucionālo sadarbību, lai nodrošinātu iestāžu  efektīvu darbību un sadarbību trešo valstu pilsoņu uzturēšanās nosacījumu ievērošanas kontrolē Latvijā.
	IeM
	VRS, PMLP, VP, VDD VID, PVD, AM KD, Pašvaldības policija, VDI, NVA, IKVD, VIAA
	Pastāvīgi
	IeM:
Lai nodrošinātu trešo valstu pilsoņu uzturēšanās nosacījumu ievērošanas kontroli Latvijā, VRS ir koordinējusi starpinstitucionālo sadarbību un īstenojusi preventīvos un operatīvos pasākumus. Uzraudzības efektivitātes paaugstināšanai un risku mazināšanai regulāri tiek organizēti un īstenoti kopīgi kontroles pasākumi un pārbaudes, iesaistot Valsts policiju, pašvaldību policiju, Valsts ieņēmumu dienestu, Valsts darba inspekciju, Pārtikas un veterināro dienestu, kā arī Valsts drošības dienestu. Kopīgu kontroles pasākumu ietvaros tiek veikta personu un transportlīdzekļu pārbaudes, nodrošinot visaptverošu kontroli dažādās jomās, darba tiesību ievērošanā, imigrācijas kontrolē, kā arī sabiedriskās kārtības un drošības uzraudzībā. 
No 2026. gada 1. janvāra līdz 30. jūnijam VRS, īstenojot normatīvajos aktos noteiktos uzdevumus, veikusi 115 kopīgus reidus un kontroles pasākumus, kuru laikā konstatēja 91 pārkāpumu.
Pasākums ir izpildīts.

	3.5
	Izstrādāt metodiskos norādījumus  kontrolējošām iestādēm par trešo valstu pilsoņu tiesiskā statusa un uzturēšanās dokumentu derīguma pārbaudi, savas kompetences ietvaros veicot personu pārbaudes.
	IeM
	VRS, PMLP, VP, PVD, VID, IKVD, Pašvaldības policija
	31.03.2026.
	IeM:
VRS ir izstrādājusi metodisko materiālu “Trešo valstu valstspiederīgo tiesiskā statusa un uzturēšanās dokumentu derīguma pārbaude, veicot personu pārbaudes savas kompetences ietvaros”. Tā mērķis ir nodrošināt vienotu pieeju un atvieglot kontroles procedūras kompetento iestāžu amatpersonām un darbiniekiem. 
Metodiskais materiāls 2026. gada 4. martā ir nosūtīts Valsts policijai, Valsts darba inspekcijai, Ārlietu ministrijas Konsulārajam departamentam un Latvijas Pašvaldību savienībai, un tas tiek izmantots ikdienas darbā.
Pasākums ir izpildīts.

	3.6
	Izvērtēt iespēju izstrādāt grozījumus Imigrācijas likumā, paredzot iespēju anulēt termiņuzturēšanās atļauju tiem trešo valstu pilsoņiem, kuri sistemātiski tiek sodīti par noteiktu administratīvo pārkāpumu veikšanu.
	IeM
	PMLP, VRS, VP, VDD
	31.03.2026.
	IeM:
Jaunā Imigrācijas likuma (Nr. 56/Lp14) 36. panta pirmās daļas 22. punktā ir paredzēta iespēja anulēt TUA tiem ārzemniekiem, attiecībā uz kuriem kompetentas valsts iestādes ir veikušas izvērtējumu un konstatējušas, ka ārzemnieks apdraud sabiedrisko kārtību un drošību, tostarp sistemātiski (trīs vai vairāk reižu 12 mēnešu periodā) izdarot administratīvos pārkāpumus pārvaldes, sabiedriskās kārtības, ceļu satiksmes vai bērnu tiesību aizsardzības jomā.
Pasākums ir izpildīts.

	3.7
	Izstrādāt grozījumus Imigrācijas likuma IX1. nodaļā “Administratīvie pārkāpumi imigrācijas jomā un kompetence administratīvo pārkāpumu procesā”, palielinot sankcijas par ārzemnieku pārkāpumiem.
	IeM
	PMLP, VRS, VDD
	31.03.2026.
	IeM:
Jaunā Imigrācijas likuma (Nr. 56/Lp14) XIV nodaļā “Administratīvie pārkāpumi imigrācijas jomā un kompetence administratīvo pārkāpumu procesā” ir noteiktas stingrākas sankcijas par ārzemnieku izdarītiem pārkāpumiem.
Pasākums ir izpildīts.

	3.8
	Izvērtēt iespējamos risinājumus mehānisma izstrādei, lai nodrošinātu unikāla identifikatora piešķiršanu visiem trešo valstu pilsoņiem, kas likumīgi uzturas Latvijā.
	IeM
	PMLP, VID, IZM, EM, CSP
	31.03.2026.
	IeM:
Ministru kabinets 2026. gada 30. jūnijā apstiprināja Iekšlietu ministrijas virzīto likumprojektu “Grozījumi Fizisko personu reģistra likumā”, kas paplašina Latvijas Republikas diplomātisko un konsulāro pārstāvniecību amatpersonu tiesības piešķirt personas kodu trešo valstu pilsoņiem, kas saņem ilgtermiņa vīzas saistībā ar nodarbinātību. Likumprojekts paredz uzsākt šo personu reģistrāciju Fizisko personu reģistrā ne vēlāk kā 2027. gada 1. februārī.
Pasākums novērtēts kā daļēji izpildīts.



